**Suomen Vammaistutkimuksen Seura ry 1.3.2017**

**TOIMINTAKERTOMUS VUODELTA 2016**

Seura on perustettu 6.10.2006 Jyväskylässä. Sen edeltäjiä olivat vammaistutkimuksen tukisäätiö sekä Suomen vammaistutkimuksen verkosto. Säätiön purkautuessa säätiöpääoma luovutettiin seuralle. Talous rakentuu jäsenmaksutulojen ja kesäpäivien tuoton varaan. Seura on julkaissut kolme vuosikirjaa eri kustantajien kanssa. Toimintavuonna liityttiin kehitysvammaliiton yhteisöjäseneksi. Olemme myös tieteellisten seurojen valtuuskunnan (TSV) jäsen.

Seuralla oli toimintavuoden päättyessä yhteensä 45 henkilöjäsentä (39 v 2015), kuusi (7) opiskelijajäsentä ja 15 (15) yhteisöjäsentä, joista viisi (5) ainaisjäseniä. Vuosikokous pidettiin 31.3. Tieteiden talolla Helsingissä. Paikalla oli seitsemän seuran henkilöjäsentä, lisäksi yksi yhteisöjäsenen edustaja valtakirjalla. Seuran hallitukseen kuuluivat puheenjohtaja Antti Teittinen, sekä hallituksen jäsenet Kari Huuskonen (uusi) Hisayo Katsui, Joel Kivirauma, Matti Laitinen, Reetta Mietola, Merja Tarvainen, Katja Valkama, Simo Vehmas, sekä varajäseninä Aarno Kauppila, Teppo Kröger ja Pirkko Mahlamäki. Hallituksen järjestäytymiskokouksessa valittiin Hisayo Katsui varapuheenjohtajaksi. Hallituksen ulkopuolisena sihteerinä toimi Matti Ojamo, rahastonhoitajana 30.6. saakka Liisa Soininen ja 1.7. alkaen Mari Tammelin. Hallituksen kokouksia vuoden aikana oli kuusi. Lisäksi puheenjohtaja ja sihteeri kokoontuivat tarpeen mukaan hoidettavia asioita valmistelemaan.

Merkkitapahtuma toimintavuonna oli Suomessa kesäkuussa tapahtunut ratifiointi koskien YK:n yleissopimusta vammaisten henkilöiden oikeuksista (CRPD) vuodelta 2006.

Seura järjesti vammaistutkimuksen kesäpäivät Helsingissä Tieteiden talolla 9. - 10. kesäkuuta. Key note speakerit olivat professori Karen Christiansen (Universitetet i Bergen, Norja) dosentti Hisayo Katsui (University of Helsinki / Abilis-säätiö, Suomi) sekä professori Magnus Tideman (Högskolan i Halmstad, Ruotsi). Lisäksi professori Joel Kivirauma Turun yliopistosta alusti ryhmäkeskustelun. Päivien talous pysyi hyvin budjetissa. Osallistujia oli 50 (60 v 2015).

Jatkettiin v. 2013 solmitun sopimuksen mukaisesti yhteistyötä Vammaisten koulutuksen ja työllistymisen tuki (VKTT) ry:n kanssa toimimalla Tukilinjan vammaistutkimusapuraha-hakemusten arvioijana. Tukilinja myönsi apurahan kolmelle hakijalle yhdeksästä hakijasta.

Simo Vehmas on toiminut Helsingin yliopistossa yhteiskuntatieteellisen vammaistutkimuksen professorina syksystä 2013 alkaen. Hänen toimestaan käynnistyi syksyllä 2014vammaistutkimuksen opintokokonaisuus. Tälle oli selvästi tilausta ja vastaanotto on ollut innostunutta. Kaikilla kursseilla on ollut odotettua enemmän opiskelijoita. Vuonna 2015 alkoi vammaistutkimuksen opetus myös avoimessa yliopistossa.

Simo Vehmas toimii Pohjoismaiden vammaistutkijoiden verkoston (NNDR) presidenttinä. Verkostolla on nettisivu <http://nndr.org/>. Hisayo Katsui kutsuttiin NNDR:n tieteellisen julkaisun, Scandinavian Journal of Disability Researchin editoriksi.

Vammaistutkimuksen Seuralla on nettisivu <http://www.vammaistutkimus.fi/> ja oma sivu Facebook-yhteisöpalvelussa. Tiedottaminen on tapahtunut pääasiassa näiden kautta sekä sähköpostiviestein seuran jäsenille.